2025. gada 8. jūlijā

Informācija plašsaziņas līdzekļiem

**Vivi vilcienos pirmajā pusgadā pārvadāto pasažieru skaits pieaudzis par 12%;**

**98,6% reisu izpildīti laikā**

**2025. gada pirmajos sešos mēnešos ar vilciena pasažieru pārvadātāja Vivi vilcieniem pārvietojušies 10,1 miljons pasažieru – tas ir par 1,1 miljonu jeb 12% vairāk nekā pērn šajā periodā, kad pārvadāto pasažieru skaits sasniedza teju 9 miljonus. Vienlaikus vilcienu precizitāte – rādītājs, kas apliecina, cik reisu izpildīti atbilstoši kustības grafikam – jūnijā sasniedza 98,6%, saglabājot Vivi kā vienu no precīzākajiem dzelzceļa pasažieru pārvadātājiem Eiropā.**

Elektrificētajās dzelzceļa līnijās, kur satiksmi nodrošina jaunie Vivi elektrovilcieni, pasažieru skaits turpina pieaugt. Šis pieaugums atspoguļo sabiedrības uzticību vilciena transportam kā ērtam, modernam un ilgtspējīgam pārvietošanās veidam

Lai uzlabotu pieejamību un atvieglotu plānošanu, pakāpeniski tiek ieviesti intervālu grafiki, kuros vilcieni kursē regulāros laika intervālos – piemēram, ik pēc 15 vai 30 minūtēm. No 1. jūnija šāds 15 minūšu intervāla grafiks ieviests Jūrmalas virzienā, būtiski atvieglojot pasažieru pārvietošanos un orientēšanos kustības sarakstā.

Elektrificētajās dzelzceļa līnijās vislielākais pārvadāto pasažieru skaita pieaugums vērojams Skultes virzienā – par 20% pasažieru vairāk nekā 2024. gada pirmajā pusgadā. Visvairāk pasažieru braukuši Tukuma virzienā – 2025. gada pirmajā pusgadā ar vilcienu pārvietoties izvēlējušies ap 3,6 miljoniem pasažieru, kas ir par 12% vairāk nekā pērn šajā periodā. Tāpat par 12% šī gada pirmajā pusē pieaudzis pasažieru skaits Aizkraukles un Jelgavas virzienā, salīdzinot ar pirmo pusgadu 2024. gadā.

Neelektrificētajās dzelzceļa līnijās 2025. gada sešos mēnešos vērojama pozitīva dinamika Siguldas virzienā, kur pasažieru skaits pieaudzis par 13%, un Daugavpils virzienā – par 5%. Ievērojams pasažieru skaita pieaugums – 80%, sasniegts Lugaži–Valga maršrutā, kas liecina par pieaugošo interesi izmantot šī gada sākumā ieviesto reisu savienojumu starp Viļņu, Rīgu un Tallinu.

Vienlaikus notiek arī pasažieru infrastruktūras modernizācija – VAS “Latvijas dzelzceļš” pārbūvē pasažieru platformas, nodrošinot ērtāku un drošāku piekļuvi vilcieniem.

Par vilcienu kustības sarakstiem, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu apkalpošanas centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024. gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv, 28303346